εδοξε τηι βουληι και τωι δημωι γνωμη επιστατων αρχελας βιωνος ειπεν επειδη μυλασεις φιλοι και οικειοι της πολεως υπαρχοντες ψηφισμα και πρεσβευτας απεσταλκασι διονυσιον ιασονος του διονυσιου απολλωνιον ιεροκλειους αμυντορα αρηιφιλου οι επελθοντες επι τε τημ βουλην και την εκκλησιαν ανενεωσαντο την τε δια προγονων υπαρχουσαν οικειοτητα και φιλιαν ταις πολεσι μετα πασης σπουδης και φιλοτιμιας ποιησαμενοι τους λογους διελεγησαν δε και περι της ευνοιας του δημου και των αλλων φιλανθρωπων των υπαρχοντων αξιως τωμ πολεων αμφοτερων συνετελεσαν [δ]ε και τα λοιπα ακολουθως τοις εν τωι ψηφισματι γεγραμμε[ν]οις βουλομενος τε ο δημος ο μυλασεων επι πλεον αυξεσθαι [τα] παρ εκατερων φιλανθρωπα πεποιηται μεταδοσιν πασι [μι]λησιοις πολιτειας τε και των αλλων των υπαρχοντων παρ αυτοις τιμιων εψηφισατο δε και οπως ο δημος καληται παρ αυτοις εις προεδριαν εν απασι τοις αγωσι οις συντελουσιν ινα δε και διαμνημονευηται τον αει χρονον και τηρηται τα δεδογμενα συνεταξαν τα περι τουτων εψηφισμενα αναγραψαι εν τοις εαυτων ιεροις τωι τε του διος του οσογω και του διος του λαβραυνδου συνετελεσαν δε και ευχας και θυσιας τοις τε προειρημενοις θεοις και τηι εστιαι και απολλωνι διδυμει οπως ουν και ο δημος φαινηται καταρχομενων μυλασεων εις παντα τα φιλανθρωπα μη λειπομενος εγ χαριτος αποδοσει δεδοχθαι μιλησιοις δεδοσθαι μυλασευσι πολιτειαν τοις νεμουσι πατριδα και πολιμ μυλασα εως εις στεφανηφορον ασκληπιαδην και μηνα αρτεμισιωνα. ει δε τινες κατα δογμα του δημου πολιται γεγενηνται μη ενεμον δε τημ μυλασεωμ πολιν η εαν τισιμ μετα ταυτα δοθη παρ αυτοις πολιτεια υπαρχειν τουτοις και την παρ ημιν πολιτειαν νειμασι προτερον πατριδα και πολιμ μυλασα ετη δεκα απο της προς το πολιτευμα προσγραφης. οποσοι δ αν αυτω[ν] αιρωνται μεθ ημων συμπολιτευεσθαι και μετεχειν ιερων κ[αι] αρχειων και των λοιπων απαντων ωγ και τοις αλλοις μιλησιοις μετεστι ποιεισθωσαν την απογραφην επι το της βουλης αρχειον αν εκαστον ετος εως της εικαδος του ανθεστηριωνος μηνος πατροθεν και ης αν ωσι φυλης. ο δε γραμματευς εισαγγελλετω εις τημ πρωτην εκκλησιαμ μετα την απογραφην οι δε πρυτανεις επικληρουτωσαν αυτους εφ ας αν ο δημος αποδειξη[ι] φυλας. τους δε προσιοντας προς τημ πολιτειαν τωμ μεν αλλων παραχρημα μετεχειν απαντων φυλακην δε και φρουραρχιαν συγκληρουσθαι διελθοντων ετων δεκα αφ εκαστης επικληρωσεως εαν δε τις πολιτευηται παρα τοδε το ψηφισμα ειναι αυτον υπευθυνον τηι τε εμ μολποις εστασει και τηι δικηι της ξενιας κατα το[ν] νομον ινα δε τα δοξαντα τωι δημωι περι της εις μυλασεις φιλανθρωπιας διαμνημονευηται εις τον αει χρονον αναγραψαι τουτο τε το ψηφισμα και το παρα μυλασεων ειστηλην λιθινην και αναθειναι εις το ιερον του απολλωνος του δελφινιου. της δε κατασκευης της στηλης και της αναγραφης τωμ ψηφισματων επιμεληθηναι τους τειχοποιους μετα του αρχιτεκτονος εις δε ταυτα υπηρετησαι τους επι της δημοσιας τραπεζης απο των εις τα τειχοποιικα εξειρημενων οπως δε εκαστα γινηται μετα της των θεων ευμενειας τομ μεν προφητην και τον ταμιαν τομ παρεδρευοντα εν τωι ιερωι θυσιας και προσοδους ιερων ποιησασθαι τας νομιζομενας τωι απολλωνι τω[ι] διδυμει τον δε στεφανηφορομ μετα τωμ προσεταιρων τωι απολλωνι τωι δελφινιωι επευχομενους συνενεγκειν τα εψηφισμενα ταις πολεσιν αμφοτεραις τους δε πρεσβευτας καλεσαι εις το πρυτανειον αποστειλαι δε αυτοις και ξενια τα εκ του νομου το δε γινομενον εις ταυτα αναλωμα υπηρετησαι τον ταμιαν απο των εις τα κατα ψηφισματα εξειρημενων. εδοξε τωι δημωι εις λευκωμα αναγραψαι το ψηφισμα.
Milet I 3, 146A